राज्य सरकार ने कहा है कि बाढ़ के खतरे को देखते हुए कोच्चि एयरपोर्ट 18 अगस्त तक बंद रहेगा। केरल में 28,000 हेक्टेयर खेती की जमीन बाढ़ के पानी में डूबी है, जिससे 1,80,000 किसानों को 680 करोड़ रुपये का नुकसान हुआ है। इसमें 310 करोड़ का नुकसान अलपुझा और कोट्टायम की रबड़ बेल्ट में 93 करोड़ रुपये का नुकसान शामिल है। अतिरप्पली, पोनमुढी और मन्नार समेत कई बड़े पर्यटन केंद्र बंद कर दिए गए हैं। कोच्चि अंतरराष्ट्रीय हवाई अड्डा परिसर में पानी घुस जाने के कारण उसे शनिवार तक बंद करने की घोषणा की गई है। इंडिगो, एयर इंडिया और स्पाइस जेट ने कोच्चि हवाई अड्डा से अपना परिचालन बंद करने की घोषणा की है। राज्य में बाढ़ का खतरा बना हुआ है। सभी 14 जिलों में अलर्ट जारी कर दिया गया है। कासरगोड से लेकर दक्षिण में तिरूवनंतपुरम तक सभी नदियां उफान पर हैं। खतरे की आशंका के मद्देनजर केरल के सभी स्कूलों को बंद रखने का ऐलान किया गया है। बाढ़ से 2100 से ज्य़ादा घरों को नुकसान पहुंचा है। राज्य में लोगों के लिए 718 राहत शिविर बनाए गए हैं। एनडीआरएफ की चार टीमें पुणे से केरल में काम कर रही हैं।